b"\n_START_ARTICLE_\nOra\xc8\x99ul gravat\n_START_SECTION_\nAnaliz\xc4\x83\n_START_PARAGRAPH_\nRomanul are o atmosfer\xc4\x83 gotic\xc4\x83 de tipul celei \xc3\xaent\xc3\xa2lnite \xc3\xaen lucr\xc4\x83rile lui China Mi\xc3\xa9ville, av\xc3\xa2nd ca fundal o societate tehnologic\xc4\x83 la nivelul erei victoriene. Cititorul afl\xc4\x83 povestea a doi buni prieteni, Raule - un vindec\xc4\x83tor \xc8\x99i Gwynn - un v\xc3\xa2n\xc4\x83tor de recompense, care fug din \xc8\x9ainutul de Aram\xc4\x83, urm\xc4\x83ri\xc8\x9bi de Armata Eroilor. Ajung\xc3\xa2nd \xc3\xaen ora\xc8\x99ul Ashamoil cu g\xc3\xa2ndul s\xc4\x83 \xc3\xaenceap\xc4\x83 o nou\xc4\x83 via\xc8\x9b\xc4\x83, dau peste necazuri neb\xc4\x83nuite. _NEWLINE_Personajele sunt bine creionate, iar decorul este bine descris, d\xc3\xa2nd impresia unei lumi moderne aruncat\xc4\x83 \xc3\xaen Vestul S\xc4\x83lbatic. Spitalul din Ashamoil, locul de munc\xc4\x83 al lui Raule, pare mai degrab\xc4\x83 s\xc4\x83 apar\xc8\x9bin\xc4\x83 secolului 19, cu un personal medical parc\xc4\x83 desprins din romanele engleze\xc8\x99ti de epoc\xc4\x83. Aici se petrec tot felul de lucruri ciudate: o fat\xc4\x83 na\xc8\x99te un crocodil cu cap de om, iar laboratorul lui Raule este o adev\xc4\x83rat\xc4\x83 Camer\xc4\x83 a Ororilor. Gwynn, av\xc3\xa2nd un trecut sumbru \xc3\xaen ciuda faptului c\xc4\x83 pare un om de treab\xc4\x83, se al\xc4\x83tur\xc4\x83 unei familii mafiote de felul celor la mod\xc4\x83 \xc3\xaen America anilor '60. _NEWLINE_\xc3\x8entreaga poveste este un amestec bizar de teme: personajele au un discurs poetic, str\xc4\x83zile sunt b\xc3\xa2ntuite de culte religioase obscure, iar spi\xc8\x9berii v\xc3\xa2nd otr\xc4\x83vuri ca \xc3\xaen evul mediu. Dac\xc4\x83 ad\xc4\x83ug\xc4\x83m la toate acestea o serie de crime misterioase \xc8\x99i opere de art\xc4\x83 care prind via\xc8\x9b\xc4\x83, \xc3\xaencepem s\xc4\x83 p\xc4\x83trundem \xc3\xaen lumea suprarealist\xc4\x83 descris\xc4\x83 de K. J. Bishop."